Olimpiese Spele: Die medaljeoes was ryk, maar …Wayde van Niekerk. Foto: AP Photo/Natacha Pisarenko Suid-Afrika het vanjaar in Rio de Janeiro tien medaljes (twee goud, ses silwer en twee brons) verower, dieselfde getal as in 1920 in Antwerpen (drie goud, vier silwer en drie brons) en weer in 1952 in Helsinki (twee goud, vier silwer en vier brons). Suid-Afrika het vanjaar 30ste van die 205 lande geëindig wat deelgeneem het en van die Spele se grootste hoogtepunte is deur Wayde van Niekerk gelewer, wat die wêreldrekord in die 400 m op pad na sy goue medalje laat spat het. Allerhande vergelykings word met vertonings op vorige Spele getref, maar Suid-Afrika het vanjaar minder goue medaljes as in 2012 in Londen (drie) en 1996 in Atlanta (drie) gewen. Dit beteken dat dit nie die mees suksesvolle Spele sedert 1920 was nie, want hoewel Suid-Afrika meer medaljes as in 1996 en 2012 gewen het, word lande geplaas volgens die goue medaljes wat hulle verower het. Die goue medaljes is in atletiek (Van Niekerk en Caster Semenya) gewen, die vier silwer medaljes in swem (drie), atletiek (twee) en kanovaart (een), en twee brons medaljes (sewesrugby en driekamp vir mans). Daar is groot vordering in die meeste sportsoorte gemaak, daar was ŉ paar vierde plekke en verskeie nasionale rekords het in die slag gebly. Wat kommerwekkend is, was dat daar geen boksers was nie, waar Suid-Afrika nog altyd stem dik gemaak het. Ook in baanfietsry en in die aflositems. Só ook sal die minister van sport, Fikile Mbalula, wat die Spele bygewoon het, sy besluit om ŉ verbod op die aanbied van internasionale atletiek-, rugby-, krieket- en netbalbyeenkomste te plaas, duidelik moet uitstippel. Suid-Afrika se Olimpiese-span kom Dinsdagoggend 7:25 terug in die land aan.